text: Выбраны намі лягер ужо быў ведамы некаторым. Я быў 80 там з Сурвілам. У канцы лета прыяжджала туды група беларускіх артыстаў пад кіраўніцтвам М. Куліковіча-Шчаглова, якія выступалі з артыстычнай праграмай. Пасьля нейкага часу, пасьля канцэрту В. Пануцэвіч i я паехалі туды для арганізацыі беларускай групы. Пабылі там некалькі дзён. Выявілася, што Беларусы там ёсьць, але ня было нікога здольнага ачоліць групу.
  Высяленьне нас зь лягеру АБЦ было ўстрымана да часу выясьненьня справы выезду цэлай групы, так што аказаўся страчаным для Каўша эфэкт блыскавічнага высяленьня. Не дапамаглі й каўшоўскія інтэрвэнцыі ў ДПАКС'е, бо там лічылі, што падуладныя не па тое, каб умешвацца ў распараджаньні ўладаў. Такім чынам справа высяленьня завісла нявырашаная.
  Адмовіўся ад выезду з усімі Вітаўт Тумаш, гаворачы, што жыць порцыяй звычайнага ДП ён ня прывык i ня можа, але што ён пастараецца таксама выехаць у іншы лягер, недзе недалёка, дзе яму абяцаюць ізноў становішча лекара з ангельскім пайком (уключна з гарэлкай). Ня выехалі таксама два настаўнікі пачатковай школы, Гладкі й Сіткоўскі.